Lomong sammen George W. Bush under åpningsseremonien til OL 2008.
**Lopez Lomong** (født **Lopepe Lomong**, 1. januar 1985 i Kimotong) er en sudanskfødt amerikansk friidrettsutøver. Han kom til USA da han var 16 år gammel, som en av «Lost Boys of Sudan», og ble amerikansk statsborger i 2007. Hans egentlige fødselsdato er 5. januar 1985, men immigranter til USA får tildelt 1. januar som fødselsdato dersom de ikke har gyldig fødselsattest når de kommer til USA. 

Han deltok ved sommer-OL 2008 i Beijing, der han også var flaggbærer, og han ble USA-mester på 1500 meter innendørs i 2010. Lomong var også med i Team Darfur. Han bor i dag i Flagstaff i Arizona.

Bakgrunn
--------

Lopepe Lomong ble bortført under Den andre borgerkrigen i Sudan, seks år gammel, da han deltok på en katolsk messe. Han ble antatt død, og begravd *in absentia*. Han døde nesten i fangenskap, men fikk hjelp til å flykte til Kenya. Der tilbragte han 10 år i en flyktningleir nær Nairobi, før han ble flyttet til USA av organisasjonen «Catholic Charities» i 2001. Navnet Lopez var et tilnavn han fikk i flyktningleiren. 

Inspirasjonen til å begynne med løping fikk han da han så Michael Johnson i sommer-OL 2000.

Karriere
--------

Lomong kvalifiserte seg til USAs OL-lag 6. juli 2008, etter å ha vært amerikansk statsborger ett år. Ved sommer-OL 2008 deltok han på 1500 meter, og gikk videre fra innledningsheatene, med femteplass i sitt heat. I semifinalen ble han imidlertid slått ut, og nådde ikke finalen. Han kom sist i sitt semifinaleheat, med tiden 3.41,00. Lomong ble valgt til å være USAs flaggbærer ved åpningsseremonien, av de andre lagkapteinene. 

I 2009 vant han sin første nasjonale tittel som amerikansk statsborger, da han vant 1500 meter ved USA-mesterskapet utendørs. Samme år kom han også på åttendeplass ved VM i friidrett i Berlin.

Han ble amerikansk mester igjen i 2010, da han vant 1500 meter ved utendørsmesterskapet. Senere på året forbedret han sin personlige rekord til 3.32,20 ved Diamond League-stevnet i Monaco.

Ved VM i friidrett innendørs 2012 nådde han finalen på 3000 meter. I finalen løp han på 7:44,16, som var ny personlig rekord, og endte på sjetteplass. Landsmannen Bernard Lagat vant gull på denne distansen. Han kom på andreplass på 3000 meter ved USA-mesterskapet innendørs 2012.

Referanser
----------

1. ↑  ESPN - *«I came all the way here, so I have to run»*, besøkt 23. april 2012.
2. ↑  New York Times - *Odyssey May End at Olympics for Lomong*, besøkt 23. april 2012.
3. ↑  Los Angeles Times – *Lomong's great escape in his words*, besøkt 23. april 2012.

Eksterne lenker
---------------

* (en) Lopez Lomong – Olympedia Rediger på Wikidata

* (en) Lopez Lomong – Sports-Reference (OL-resultater – arkivert) Rediger på Wikidata

* (en) Lopez Lomong – USAs olympiske komité Rediger på Wikidata

* (en) Lopez Lomong – World Athletics Rediger på Wikidata

* (en) Lopez Lomong – Diamond League Rediger på Wikidata

* (en) Lopez Lomong – USATF Rediger på Wikidata

* (en) Lopez Lomong – Track and Field Statistics Rediger på Wikidata
* USA T&F – Lopez Lomong
* Intervju med ESPN - «I came all the way here, so I have to run»

|  |  |
| --- | --- |
| Oppslagsverk/autoritetsdata | Prabook **·** VIAF **·** GND **·** LCCN **·** ISNI **·** BNE
 |